Die seuntjie wat verlede week saam met sy ma deur ’n kameelperdkoei getrap is, het nog nie sy bewussyn herwin nie.
Finn Williams (3) is steeds in ’n bedenklike, maar bestendige toestand in die Busamed Modderfontein-hospitaal in Johannesburg. Hy het verlede Maandagaand ’n breinoperasie ondergaan om die drukking op sy brein te verlig.
Sy kan egter nog nie praat nie en haar familie kommunikeer met haar deur gebaretaal. “Ek hoop Finn word ook gou wakker sodat ons as ’n gesin herenig kan word,” sê Sam.
“Daar is niks erger vir ’n ouer as om so ver van familie te wees in so ’n tyd nie. Dit is van die ergste nagmerries wat enige ouer kan tref,” het Standish gesê.
Volgens hom kon hy in sy dogter se oë sien sy is bly om hom, haar broer en Sam te sien, maar hy kon ook in haar oë sien sy is bekommerd oor Finn. “Ek weet dit gaan ’n lang herstelpad vir hulle wees en ek sal hier wees vir elke tree.”
’n Kameelperdkoei het hulle verlede Maandagmiddag op die Blyde Wildlife Estate naby Hoedspruit getrap. Wild loop vryelik in die luukse landgoed tussen die huise rond.
Riaan Cilliers, bestuurder van die Blyde Wildlife Estate, sê die feit dat die koei ’n jong kalf by haar gehad het, het waarskynlik aanleiding gegee tot die voorval.
’n Wildbewaarder wat nie genoem wil word nie, sê ’n kameelperd sal in so ’n geval met die voorpote trap en met die agterpote skop. “Hul pote is so groot soos ’n vel A4-papier en die krag waarmee hulle trap en skop is geweldig.”